CELEX: 32019D0129(03)
Language: bg
Date: 2019-01-24 00:00:00
Title: Решение за изпълнение на Комисията от 24 януари 2019 година за публикуване в Официален вестник на Европейския съюз на заявлението за одобрение на изменение, което не е несъществено, в продуктовата спецификация съгласно член 53 от Регламент (ЕС) № 1151/2012 на Европейския парламент и на Съвета за наименованието „Antequera“ (ЗНП)

29.1.2019   
               
               
                  BG
               
               
                  Официален вестник на Европейския съюз
               
               
                  C 36/24
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 24 януари 2019 година
         за публикуване в Официален вестник на Европейския съюз на заявлението за одобрение на изменение, което не е несъществено, в продуктовата спецификация съгласно член 53 от Регламент (ЕС) № 1151/2012 на Европейския парламент и на Съвета за наименованието „Antequera“ (ЗНП)
         (2019/C 36/08)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 50, параграф 2, буква а) във връзка с член 53, параграф 2 от него,
         като има предвид, че:
         
                     (1)
                  
                  
                     В съответствие с член 49, параграф 4 от Регламент (ЕС) № 1151/2012 Испания изпрати заявление за одобрение на изменение, което не е несъществено, в продуктовата спецификация на „Antequera“ (ЗНП).
                  
               
                     (2)
                  
                  
                     В съответствие с член 50 от Регламент (ЕС) № 1151/2012 Комисията разгледа заявлението и стигна до заключението, че то отговаря на условията, предвидени в посочения регламент.
                  
               
                     (3)
                  
                  
                     За да се даде възможност за подаване на уведомления за възражение в съответствие с член 51 от Регламент (ЕС) № 1151/2012, посоченото член 10, параграф 1, първа алинея от Регламент за изпълнение (ЕС) № 668/2014 на Комисията (2) заявление за одобрение на изменение, което не е несъществено, в продуктовата спецификация, включително измененият единен документ и препратката към публикацията на продуктовата спецификация на регистрираното наименование „Antequera“ (ЗНП), следва да бъде публикувано в Официален вестник на Европейския съюз,
                     
                  
               РЕШИ:
         
            Член единствен
            Заявлението за одобрение на изменение, което не е несъществено, в продуктовата спецификация, посочено в член 10, параграф 1, първа алинея от Регламент за изпълнение (ЕС) № 668/2014, включително измененият единен документ и препратката към публикацията на съответната продуктова спецификация за регистрираното наименование „Antequera“ (ЗНП), се съдържат в приложението към настоящото решение.
            В съответствие с член 51 от Регламент (ЕС) № 1151/2012 публикуването на настоящото решение предоставя право на възражение срещу изменението, посочено в първата алинея от настоящия член, в срок от три месеца от датата на публикуване на настоящото решение в Официален вестник на Европейския съюз.
            
         
         
            Съставено в Брюксел на 24 януари 2019 година.
            
               
                  За Комисията
               
               Phil HOGAN
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
         
            (2)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).
      
      
         
            ПРИЛОЖЕНИЕ
            ЗАЯВЛЕНИЕ ЗА ОДОБРЕНИЕ НА ИЗМЕНЕНИЕ, КОЕТО НЕ Е НЕСЪЩЕСТВЕНО, В ПРОДУКТОВАТА СПЕЦИФИКАЦИЯ НА ЗАЩИТЕНО НАИМЕНОВАНИЕ ЗА ПРОИЗХОД/ЗАЩИТЕНО ГЕОГРАФСКО УКАЗАНИЕ
            
               Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012
            
            
               „Antequera“
            
            
               ЕС №: PDO-ES-00327-AM03 – 19.3.2018
            
            
               ЗНП ( X ) ЗГУ( )
            
            1.   Група заявител и законен интерес
            
            
                        Регулаторен съвет на защитеното наименование за произход „Antequera“
                     
                  
                        Carretera de Córdoba, S/N
                     
                  
                        29200 Antequera – Málaga
                     
                  
                        ESPAÑA
                     
                  
                        Тел. +34 952841451
                     
                  
                        Електронен адрес: info@doantequera.org
                     
                  Регулаторният съвет на защитеното наименование за произход „Antequera“ е организация с нестопанска цел, призната от компетентния орган в държавата членка като орган за управление на наименованието за произход; тази организация представлява операторите, които играят роля при производството на защитения продукт, и спазва демократичните принципи и принципите за представителност на обхванатите от нея икономически и секторни интереси, обръщайки специално внимание на миноритарните интереси, като различните интереси са еднакво представени.
            Освен това регулаторният съвет разполага с правоспособност, която му позволява да подаде настоящото заявление за изменение съгласно националното законодателство, и по-конкретно съгласно член 13.2.а) от закон 2/2011 от 25 март относно качеството в хранително-вкусовата промишленост и сектора на рибарството в Андалусия.
            2.   Държава членка или трета държава
            
            Испания
            3.   Рубрика от спецификацията на продукта, която подлежи на изменение/изменения
            
            
                        —
                     
                     
                        ☐
                     
                     
                        Наименование на продукта
                     
                  
                        —
                     
                     
                        ☒
                     
                     
                        Описание на продукта
                     
                  
                        —
                     
                     
                        ☐
                     
                     
                        Географски район
                     
                  
                        —
                     
                     
                        ☐
                     
                     
                        Доказателство за произход
                     
                  
                        —
                     
                     
                        ☐
                     
                     
                        Метод на производство
                     
                  
                        —
                     
                     
                        ☒
                     
                     
                        Връзка
                     
                  
                        —
                     
                     
                        ☐
                     
                     
                        Етикетиране
                     
                  
                        —
                     
                     
                        ☐
                     
                     
                        Друго [да се посочи]
                     
                  4.   Вид на изменението/измененията
            
            
                        —
                     
                     
                        ☒
                     
                     
                        Изменение на продуктовата спецификация на регистрирано ЗНП или ЗГУ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012
                     
                  
                        —
                     
                     
                        ☐
                     
                     
                        Изменение на продуктовата спецификация на регистрирано ЗНП или ЗГУ, за което не е публикуван единен (или равностоен на него) документ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012.
                     
                  5.   Изменения
            
            Изменена е точка Б.3) „Физикохимични и органолептични характеристики на маслиновите масла“, включени в спецификацията, както и точка 3.2 от единния документ. Актуализирана е спецификацията, към която препраща връзката в единния документ.
            Физико-химичният показател K270 (поглъщане 270 nm) се изменя и се увеличава от 0,15 на 0,18.
            Основание: През предходните години беше установено, че с изтеглянето по-рано на датата на прибиране на реколтата агротехническата практика, прилагана от операторите, ангажирани със ЗНП „Antequera“, за получаването на масло с по-силен плодов аромат и с по-високо качество, се наблюдава леко увеличаване на стойността на K270 при по високи средни стойности на признака „плодов аромат“, като параметърът K270 е на максималната гранична стойност от 0,15, а дори и малко над нея, без обаче да надвишава границата, определена от действащото законодателство.
            Като цяло, показателят K270 е свързан с окисляването на маслото, но различни научни изследвания в тази връзка сочат, че съществува тясна връзка между стойността на K270 и естественият състав на маслиновото масло: стойностите на този показател за маслата, получени от по-ранна реколта, са значително по-високи, което може да се обясни с наличието на по-големи количества фенолни съединения, чиято абсорбция става при дължина на вълната 280 nm, което води до отклонение в данните. Парадоксално — наличието на фенолни съединения определя до голяма степен стабилността преди окисляването и редица сетивни характеристики, присъщи на необработеното маслиново масло.
            ЕДИНЕН ДОКУМЕНТ
            
               „Antequera“
            
            
               ЕС №: PDO-ES-00327-AM03 – 19.3.2018
            
            
               ЗНП ( X ) ЗГУ( )
            
            1.   Наименование
            
            „Antequera“
            2.   Държава членка или трета държава
            
            Испания
            3.   Описание на селскостопанския продукт или храната
            
            3.1.   Вид продукт
            
            Клас 1.5. Масла и мазнини (масло, маргарин, растителни масла и др.)
            3.2.   Описание на продукта, за който се отнася наименованието в точка 1
            
            Маслиново масло „extra virgin“, получено от плодовете на маслиновото дърво (Olea europaea L.), произведено единствено посредством физични или механични способи, при температура, която не променя естествения химичен състав на маслото, като се запазват вкусът, ароматът и характеристиките на плодовете, от които се произвежда продуктът.
            От органолептична гледна точка маслиновото масло се отличава с плодов аромат на зелени маслини, на други зрели плодове, бадем, банан и зелена трева, като интензивността му варира от средна до висока. От друга страна, интензивността на признаците „горчивина“ и „пикантност“ варира от лека до средна, като те се комбинират много добре с леко сладникави вкусове.
            Маслиновото масло със защитено наименование за произход „Antequera“ трябва непременно да притежава следните органолептични характеристики:
            Физико-химични показатели:
            
                        Киселинност (%)
                     
                     
                        Максимум 0,3 
                     
                  
                        Пероксидно число (m.e.q. кислород на kg маслиново масло)
                     
                     
                        Максимум 10
                     
                  
                        K270 (Поглъщане 270 nm)
                     
                     
                        Максимум 0,18 
                     
                  
               
            Органолептични свойства:
            
                        Медиана на признака „плодов аромат“
                     
                     
                        по-голяма или равна на 4
                     
                  
                        Медиана на дефектите
                     
                     
                        равна на 0
                     
                  3.3.   Фуражи (само за продукти от животински произход) и суровини (само за преработени продукти)
            
            Маслиново масло „extra virgin“, получено от плодовете на маслиновото дърво (Olea europaea, L.) от сорт Hojiblanca, към които могат да се добавят и маслини от малцинствени сортове като Picual или Marteño, Arbequina, Picudo, Lechín de Sevilla или Zorzaleño, Gordal de Archidona, Verdial de Vélez Málaga и Verdial de Huévar.
            Основният сорт е Hojiblanca, тъй като заема над 90 % от площта на маслиновите насаждения в района. Останалите сортове се считат за вторични, тъй като са разпространени много по-слабо. Посочените по-долу сортове се счита, че са с местен произход: Hojiblanca и Gordal de Archidona.
            3.4.   Специфични етапи на производството, които трябва да бъдат осъществени в определения географски район
            
            Маслините, използвани за производството на продукта, трябва да произхождат от регистрирани маслинови насаждения, разположени в района на производство, и да принадлежат към разрешените сортове.
            Маслиновото масло се произвежда в регистрирани мелници, разположени в района на производство, които отговарят на определените условия.
            Етапите на производство са: почистване, измиване и претегляне на маслините; размесване на пастата; разделяне на твърдата от течната фаза посредством непрекъснато центрофугиране; разделяне на течните фази посредством непрекъснато центрофугиране; утаяване и складиране.
            3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            Бутилирането се извършва в съдове от тъмно стъкло, тъмна пластмаса, метал с нанесено покритие или керамика, предназначени за контакт с храни, в съответствие с действащото законодателство, защото те запазват физикохимичните и органолептичните свойства на маслиновото масло за по-дълго време и не променят качеството на съдържанието, тъй като ограничават въздействието на светлината, която ускорява процеса на окисляване на маслото.
            3.6.   Специфични правила за етикетиране на продукта, за който се отнася регистрираното наименование
            
            Търговските етикети, поставяни от всяко регистрирано предприятие, трябва да бъдат контролирани от регулаторния съвет по отношение на използването на логото на наименованието. Те задължително трябва да съдържат обозначението „Denominación de Origen Protegida Antequera“ (Защитено наименование за произход „Antequera“) или символа на наименованието за произход и символа на Съюза.
            Върху всяка опаковка, в която се разпространява маслиновото масло със ЗНП, трябва да бъде поставен гаранционен печат, литографски печат, номериран етикет или контраетикет, издаден или контролиран от регулаторния съвет по отношение на използването на логото на наименованието. Контраетикетите се поставят единствено в регистрираното бутилиращо предприятие по начин, непозволяващ повторното им използване.
            4.   Кратко определение на географския район
            
            Районът на производство включва териториите на следните общини в провинция Малага: Аламеда, Алмархен, Антекера, Арчидона, Кампильос, Канйете Ла Реал, Куевас Бахас, Куевас де Сан Маркос, Фуенте де Пиедра, Умилядеро, Моина, Сиера де Йегуас, Теба, Вилянуева де Алгаидас, Вилянуева дел Росарио, Вилянуева дел Трабуко и Вилянуева де Тапия, както и община Паленсиана от провинция Кордоба.
            5.   Връзка с географския район
            
            
               Специфична характеристика на географския район
            
            Районът на производство се намира в естествените граници на низината Antequera, разположена в най-западната част на междубетските низини на Андалусия. На север граничи с провинциите Кордоба и Севиля, на запад със Севиля и Кадис и на изток с Гранада. Южната му граница се състои от подбетските планински образувания Hoyas del valle de Guadalhorce, които го делят от планинската верига Montes de Málaga и от окръг Serranía de Ronda, като и двата обекта са в провинция Малага.
            Районът се отличава със специфични геоморфологични и климатични особености. Той е разположен в низина с малка надморска височина (400—600 m), заобиколена от планински системи, разположени на север (суббетични Кордилери) и на юг (пенибетична система), които обуславят микроклиматичните и почвените особености, необходими за отглеждането на маслинови насаждения.
            Маслиновите насаждения са разположени на надморска височина, варираща между 450 и 600 m, на средно дълбока и тежко глинеста почва (20—70 % съдържание на карбонати). От друга страна, тъй като низината на Antequera е безоточна област, довела до образуването на различни равнища на речни тераси, почвата съдържа значителни терциарни наноси, сред които червени глинести почви от миоцена и плиоцена, които осигуряват на маслиновите насаждения високи равнища на калий и висока влажност, благоприятствайки растежа на маслиновите дървета предвид факта, че над 90 % от тях не се напояват. Областта Антекера се отличава с умерено топъл средиземноморски климат и със слабо континентално влияние поради географското си разположение в междубетските низини на Андалусия, което поражда големи температурни амплитуди между лятото и зимата и между деня и нощта. Средните температури през най-студения месец (януари или декември) варират между 6 °C и 9 °C. Най-горещите месеци са юли и август със средна температура между 22 °C и 27 °C.
            
               Специфична характеристика на продукта
            
            От органолептична гледна точка маслиновото масло „extra virgin“ със ЗНП „Antequera“ се отличава със средна до висока интензивност на признака „плодов аромат“, чиято медиана е равна или по-голяма от 4; той е съчетан с нотки на други зрели плодове, бадем, банан и зелена трева. Тези масла са с лека до средна интензивност, привнасят горчивина и пикантност, които отлично хармонизират с леко сладкия вкус. Във физикохимично отношение продуктът се отличава с ниска киселинност (под 0,3 %), ниско съдържание на пероксиди (под 10) и слабо поглъщане на ултравиолетови лъчи (K270) (под 0,18).
            Същевременно той се характеризира с добре балансирано съдържание на мастни киселини. Регистрират се високи нива на олеинова киселина (от порядъка на 78 до 81 %), средни нива на линолова киселина (от 5 до 8 %), високо съотношение между мононенаситени и наситени мастни киселини (между 11 и 15), както и средно съотношение между олеиновите и линоловите мастни киселини (15 и 12), което определя усещането за лекота при консумация.
            Маслото е относително стабилно благодарение на високото съдържание на токофероли. Това обяснява и защо маслото „Antequera“ е богато на витамин Е.
            Уместно е да се отбележи, че неосапуняемата фракция на маслиновото масло „Antequera“ съдържа високо равнище на метил-стероли, които надхвърлят 30 mg/100 g маслиново масло.
            
               Причинно-следствена връзка между географския район и характеристиките на продукта
            
            Издръжливостта на местния сорт Hojiblanca спрямо характерните за района глинести почви, която е обусловена от потребността на дърветата да извличат калция от почвата, и средиземноморският континентализиран климат в природната област на низината Antequera, със студени и сухи зими, са позволили от маслините от местния сорт Hojiblanca, събирани в този район през месеците с по-ниска температура, да се произвежда маслиново масло, което от органолептична гледна точка се отличава с плодов аромат на зелени маслини, с медиана на признака равна или по-голяма от 4, с нотки на други зрели плодове, бадем, банан и зелена трева и с признаци „горчивина“ и „пикантност“ с лека до средна интензивност; от гледна точка на физикохимичните особености маслиновото масло се отличава с ниска киселинност — под 0,3, показател за периоксиди под 10 и поглъщане на ултравиолетови лъчи под 0,18.
            От друга страна, ниските температури през зимния сезон, които са характерни за географския район, забавят периода на зреене на местния сорт Hojiblanca, което поражда промяна в киселинния профил на маслиновото масло, като увеличава равнището на олеинова киселина (между 78 и 81 %) за сметка на наситените и ненаситените мастни киселини.
            
               Препратка към публикуваната спецификация
            
            (член 6, параграф 1, втора алинея от настоящия регламент)
            Пълният текст на спецификацията на продукта е публикуван на:
            http://www.juntadeandalucia.es/export/drupaljda/Pliego_Antequera_modificado.pdf
            или
            http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, линк към спецификацията намираща се под означението за качество на съответния продукт.
            или
            от началната страница на уебсайта на местния орган по въпросите на земеделието, риболова и развитието на селските райони (Consejería de Agricultura, Pesca y Desarrollo Rural, http://www.juntadeandalucia.es/organismos/agriculturapescaydesarrollorural.html), след което се избират следните опции: „Áreas de actividad“/„Industrias Agroalimentarias“/„Calidad y Promoción“/„Denominaciones de Calidad“/„Aceite de oliva virgen extra“, връзка към спецификацията, която се намира под означението за качество на съответния продукт.